Nou ja alle huisvrouens sal met my saamstem dat dit ’n baie groot werk is en sodra jy nie meer kantoor toe gaan nie, begin jy wonder wanneer was daar ooit tyd om kantoor toe te gaan!
My Pa het my eerste naaimasjien gekoop vir my toe ek maar net 5 jaar oud was en doen nog al die jare naaldwerk. Ek is ook baie lief tuinmaak, hekel, brei, bak en kook soos dit ‘n regte Boervrou betaam. Ek het ook een groot probleem: ’n vinger wat alewig jeuk om die knoppie van ’n kamera te druk! Ek is mal oor foto’s neem en het reeds ’n hele paar duisend foto’s geneem partymaal tot my eie ergernis as ek alles moet deurgaan en uitsorteer.
My Oupa, aan moederskant, was een van die Duitse wesies wat in die land in gekom het in 1948 en hy en sy Suster is aangeneem deur ’n egpaar van Huyssteen wat woonagtig was in die Vrystaat.
Hier op die plaas genaamd Delarey, het ons ’n massiewe groot tuin, groentetuin en ’n aangeplante vrugteboord met perskebome, appelkoosbome, pruimbome, vyebome en ’n granaatboom. Elke Desembermaand is ’n dol tyd op die plaas, daar word konfyt gekook en ingelê en so meer, vir die jaar wat voorlê.
Dit gaan vir my ’n groot voorreg wees om inligting en raad te deel met al ons lesers en ek sien baie uit daarna.